Ralph Thomas Hotchkin Griffith

Ysgolhaig Indoleg o dras Gymreig a gofir am ei gyfieithiadau campus o lyfrau'r Veda oedd Ralph Thomas Hotchkin Griffith (25 Mai 1826 - 7 Tachwedd 1906).

Roedd yn fab i'r Parch R. C. Griffith. Cafodd ei addysg yn Warminster, Uppingham a Choleg y Frenhines, Rhydychen, lle enillodd gradd BA. Ar 24 Tachwedd 1849 cafodd ei ethol i'r Ysgoloriaeth Sansgrit yn y brifysgol honno. O 1854 ymlaen gweithiodd, dysgodd ac astudiodd yn India, e.e. fel pennaeth Coleg Benares. Ymddeolodd yn 1885 i ganolbwyntio ar ei waith ysgolheigaidd.

Ei brif waith oedd cyfieithu'r ysgrythurau Vedig i'r Saesneg. Ond yn ogystal cyfieithodd sawl gwaith Sansgrit arall, yn cynnwys y Ramayana a'r Kumara Sambhava gan Kalidasa. Ei gampwaith efallai yw ei gyfieithiad o'r Rig Veda sy'n dilyn y testun Sansgrit a sefydlwyd gan Max Müller. Mae ei ddarlleniadau yn tueddu i ddilyn rhai Sayana, ysgolhaig enwog a fu'n brif weinidog yn llys y Brenin Vijaynagar - yn ardal Bellary, Karnataka, heddiw - yn y 14g. Cyhoeddodd hefyd argraffiadau o'r Sama Veda, Yajur Veda a'r Atharva Veda.

Llyfryddiaeth
The Ramayan of Valmiki (1870) (arlein)
Hymns of the Rigveda (1889) (arlein)
Hymns of the Samaveda (1893) (arlein)
Hymns of the Atharvaveda (1896) (arlein)
The Texts of the White Yajurveda (1899) (arlein)

Categori:Genedigaethau 1826
Categori:Indolegwyr
Categori:Llenyddiaeth Sansgrit
Categori:Marwolaethau 1906